Voorstel vir Eugene Terre’Blanche-erfenisterrein verwerpEugene Terre’Blanche. Foto: Shayne Robinson/SAPA Die voorstel is gemaak deur Themba Gwabeni, leier van die erfenisraad, wat meen dat Terre’Blanche en die Afrikaner Weerstandsbeweging (AWB) deel is van Suid-Afrika se geskiedenis. Volgens hom het almal die reg om hulle erfenis te vier, insluitend die AWB. Terre’Blanche is in 2010 vermoor. Die SAKP in Noordwes het egter gesê die voorstel is beledigend en dat Terre’Blanche nie ŉ held is nie. Madoda Sambatha, die SAKP se sekretaris in Noordwes, het gesê mense leef steeds met die letsels van Terre’Blanche se dade en dat baie wit mense, insluitend Afrikaners, skaam is vir hom. “Ons doen ŉ beroep op die regering en ons ANC om nie eers met ŉ debat te begin oor die voorstel nie,” het Solly Phetoe, sekretaris van Cosatu in Noordwes, gesê. Gwabeni was ŉ ANC-burgemeester in die Ngaka Modiri Molema-distriksmunisipaliteit voordat hy na Cope oorgeloop het. Hy het die ANC hof toe gesleep nadat hulle die munisipaliteit onder administrasie geplaas het. Die AWB wou intussen nie kommentaar lewer nie maar het toegegee dat hulle Terre’Blanche se huis as ŉ erfenisterrein wil laat verklaar.